OzLabs/hebrew-wiki-articles huggingface dataset:
אילירים

אזורי ההתיישבות של האילירים
אילירים היו קבוצה של שבטים קדומים דוברי שפות הודו-אירופיות שאכלסו בעת העתיקה את אזור איליריה שבחבל הבלקן.

על פי המיתולוגיה היוונית האילירים היו צאצאים של אילירוס בנו של קדמוס. עם זאת, המינוח 'אילירים' מתייחס לקבוצה של עמים או שבטים אשר המכנה המשותף העיקרי ביניהם היה העובדה כי דיברו שפות איליריות. עמים אלה לא הגדירו את עצמם באופן משותף כאילירים. קיימת כיום הסכמה כי האילירים היו למעשה עם אחד אשר ישב באזור החופף כיום לאלבניה ומונטנגרו, וכי היוונים היו אלה אשר העניקו את הכינוי הגורף "אילירי" לעם זה, ולעמים נוספים אשר ישבו לאורך חופי הים האדריאטי עד מישורי הונגריה כמו הדאלמטים, הליבורנים והפאנונים.

במאה הרביעית לפנה"ס הקימו האילירים ממלכה עצמאית באזור איליריה, שנקראה על שמם. הם היו לרוב שודדי ים, והיוו מטרד גדול לערי החוף היווניות ולממלכת מוקדון השכנה. פיליפוס השני, מלך מוקדון כבש את איליריה, אולם האילירים תחת הנהגתו של קלייטוס, מרדו בבנו אלכסנדר הגדול שהצליח להכריע אותם שוב, והם שירתו בצבאו במהלך מלחמותיו, אם כי השליטה המוקדונית עליהם לא הייתה מוחלטת, ולאחר מותו של אלכסנדר זכו האילירים שוב בעצמאות. תחת שלטונה של המלכה טאוטה הגיעו לשיא עוצמתם, עד שחשו בטוחים לבזוז ספינות איטלקיות וכך לגרור הכרזת מלחמה רומית עליהם. הרומאים הביסו את טאוטה, וכוננו ממשלת בובות תחת הנהגתו של דמטריוס מפארוס שהיה לפני כן אחד מקציניה של טאוטה. אולם במהלך המלחמה האילירית השנייה סולק גם דמטריוס. בשנת 168 לפנה"ס הובס גנטיוס אחרון מלכי האילירים, ואיליריה הפכה לפרובינקיה הרומית איליריקום. ככל הנראה נטמעו ונעלמו האילירים סופית כעם במהלך המאה ה-2.

האילירים נודעו כקשתים מצוינים, ונוצלו לעיתים קרובות כשכירי חרב בצבאות מוקדון ואפירוס.

== ראו גם ==

* תראקים
* אלבנים

==קישורים חיצוניים==

קטגוריה:ערכים שבהם תבנית בריטניקה אינה מתאימה
קטגוריה:העת העתיקה
אגריאנים

לוחם אגריאני
האגריאנים היה שבט תראקי שחיו באזור השפך העליון של הנהר סטרימון (כיום מערב בולגריה ודרום מזרח סרביה). בעת העתיקה הם חיו בשכנות לשני שבטים תראקים נוספים, הטריבאלים והמדים. 

הם היו קשורים בקשרי ידידות עוד עם פיליפוס השני, מלך מוקדון. עם מותו של זה התמרדו המדים והטריבאלים תחת השלטון המוקדוני, אולם האגריאנים תחת הנהגת מלכם לנגארוס החליטו להישאר נאמנים למוקדונים. מלך מוקדון אלכסנדר הגדול תגמל את לנגארוס על ידי כך שתכנן להשיא אותו לאחת מבנות האצולה המוקדונית, אולם החתונה נמנעה עקב מותו של לנגארוס. אגריאנים רבים לחמו בצבא מוקדון במהלך מלחמותיו של אלכסנדר הגדול . הם לחמו לרוב כפלטסטים בעלי חימוש קל, הם נשאו עצמם לרוב חבילת כידונים חרב קלה ולא לבשו שריון. הם השתמשו בקסדה ומגן קלים והיו ניידים מאוד בשטחים הרריים.

האגריאנים המשיכו להיות נאמנים למוקדון, והם נזכרים לעיתים קרובות כמשרתים בצבא המוקדוני במהלך התקופה ההלניסטית. הם התבוללו ככל הנראה במהלך התקופה הרומית או מאוחר יותר במהלך נדידת העמים.

קטגוריה:העת העתיקה
Document Type Declaration

Document Type Declaration (או DOCTYPE, בעברית: הצהרת סוג מסמך) היא הוראה שמשייכת מסמך SGML או XML מסוים, דף אינטרנט לדוגמה, להגדרת סוג מסמך - DTD (לדוגמה, הצהרה רשמית על סוג מסוים של HTML). ההוראה באה לידי ביטוי על ידי מחרוזת קצרה בשפת סימון עם תחביר קבוע מראש הנכתבת בקוד, בראש הדף.

ה-DOCTYPE הוגדר ב-HTML5 כהצהרה "מיותרת ברובה, אבל נחוצה" רק על מנת לגרום לדפדפנים עדכניים לנתח את הדף בצורה הנכונה.

== דוגמאות ל-DTD ==
=== תחביר ===
התחביר הכללי עבור הצהרת סוג מסמך הוא כזה:

או

ב-XML, אלמנט השורש שמייצג את המסמך הוא האלמנט הראשון במסמך. לדוגמה, ב-XHTML, אלמנט השורש הוא , כאשר הוא האלמנט הראשון שנפתח (אחרי הצהרת ה-doctype) והאחרון שנסגר. החלק האחרון, שמוקף בסוגריים המרובעים, קורא לקבוצות משנה פנימיות שבהן ניתן להשתמש על מנת להוסיף ולערוך ישויות או להוסיף ולערוך התנהגויות של מילת המפתח PUBLIC.

=== דוגמה ===
השורה הראשונה של אתרי אינטרנט רבים נראית כך:

=== סוגי DTD של HTML 4.01 ===
Strict DTD ("מחמיר") לא מאפשר הצגת סימון עם אפשרויות שהיה ניתן להשתמש בגיליונות סגנון מדורגים עבורם במקום. כך נראה DTD מחמיר:

<syntaxhighlight lang="html4strict">
 <!DOCTYPE HTML PUBLIC "-//W3C//DTD HTML 4.01//EN"
 "http://www.w3.org/TR/html4/strict.dtd">
 <html>

</syntaxhighlight><syntaxhighlight lang="html4strict">
 <!DOCTYPE HTML PUBLIC "-//W3C//DTD HTML 4.01 Transitional//EN"
 "http://www.w3.org/TR/html4/loose.dtd">
 <html>

</syntaxhighlight>אם נעשה שימוש במסגרות (frames), יש צורך בלהשתמש ב-Frameset DTD במקום:

=== ה-DTD של XHTML 1.1 ===
XHTML 1.1 הוא הגרסה המוגמרת ביותר של XHTML, בה הוצגה תמיכה במודולריזציה של XHTML. ההגדרה של משתמשת באותה רמת החמרה כמו ב-XHTML 1.0 Strict.

=== DOCTYPE חסר DTD של HTML5 ===
HTML5 משתמשת בהצהרת DOCTYPE מאוד קצרה, עקב כך שאינה מפנה ל-DTD בצורת URL או FPI. כל מה שהיא כוללת זה את שם התג של אלמנט השורש של המסמך, HTML. במילים של טיוטת התקן בעצמה: אם לא נתחשב במקרה החריג שחסר את ה-URI או את מחרוזת ה-FPI (שמטופלת בצורה רגישה לאותיות רישיות על ידי מאמתים), הצורה הזו (חוסר רגישות לרישיות במחרוזת !DOCTYPE HTML) היא אותה צורה שניתן למצוא ב-DOCTYPE של HTML 4.01. גם ב-HTML 4 וגם ב-HTML5, התחביר הרשמי מוגדר באותיות גדולות, אף על פי שאותיות הקטנות וערבובים של אותיות קטנות וגדולות מטופלים כתקינים.

ב-XHTML5 ה-DOCTYPE הוא תלוי רישיות, והוא חייב להיות: "<code><!DOCTYPE html></code>", זאת מכיוון שבתחביר XHTML כל ה-HTML PUBLIC חייב להיות באותיות קטנות, כולל אלמנט השורש שאליו פונים בתוך ה-DOCTYPE של HTML5.

ה-DOCTYPE אינו חובה ב-XHTML5, וניתן להשמיטו. עם זאת, אם רוצים שהמסמך יעובד גם כ-XML וגם כ-HTML, יש להשתמש בו.

== ראו גם==
* גיליונות סגנון מדורגים

==הערות שוליים==

קטגוריה:HTML
3D XPoint

3D Cross Point מבט דו-שכבתי
3D Xpoint (מבוטא: תְ'רִי דִי קְרוֹס פּוֹינְט) הוא שמה של טכנולוגיית זיכרון בלתי נדיף בפיתוח, שהוכרזה בסוף יולי 2015 על ידי אינטל ומיקרון טכנולוגיה. על פי ההכרזה הזיכרון יהיה מהיר במאות אחוזים מאשר זיכרון NAND וצפוף פי 10 מאשר DRAM. לאור נתונים אלו צפוי המוצר לחולל "מהפכה" בתחום הזיכרונות הממוחשבים כשיהיה מסחרי.

הטכנולוגיה של 3D XPoint פותחה מסביבות 2012. כל רכיב המבוסס על הטכנולוגיה החדשה יכול נכון להיום להכיל 128 ג'יגה-בייט, וזאת בשתי שכבות של מטריצות המורכבות ממוליכים המחברים 128 מיליארד תאי זיכרון.

ב-19 במרץ 2017 השיקה באופן עצמאי חברת אינטל מוצר ראשון כחלק ממותג בשם "Optane". התקן זיכרון זה נועד בעיקר כמדרגת ביניים בין יחידת האחסון וזיכרון ה-RAM, כאשר התקן זה גם מכיל תוכנת ניהול ייחודית שהופכת את פעולתו דומה יותר לזיכרון ה-RAM, בהתאם לכך הוא תואם אך ורק את סדרת המעבדים וערכות השבבים האחרונות של אינטל. ההתקן מורכב משתי יחידות זיכרון בסיסיות ובעל קיבולת של 375 גיגה-בייט. 

ברבעון הרביעי של 2017 החלה אינטל למכור כונני SSD המבוססים על הטכנולוגיה - DC P4800X לשרתים, וסדרת 900p למחשבים ביתיים.

==קישורים חיצוניים==

== הערות שוליים ==

קטגוריה:זיכרון מחשב
קטגוריה:אינטל
דיספוריה

דיספוֹריה (Dysphoria; מיוונית: δύσφορος, מורכב מ-δυσ, קשה ו-φέρειν, לשאת) היא מצב רוח של חוסר שביעות רצון או אי-נוחות עמוקה. בהקשר פסיכיאטרי, לדיספוריה עלולים להתלוות דיכאון, חרדה וסערה נפשית. למונח זה משמעות גם בתחושת אי-נוחות עם הגוף, במיוחד במקרים של דיספוריה מגדרית. תגובות שכיחות לדיספוריה הן מצוקה רגשית ואדישות.

== בפסיכיאטריה ==
מצבים רבי-עוצמה של מצוקה ושל אי-נוחות מגבירים את הסיכוי להתאבדות, כמו גם תחושת אי-הנוחות של אדם עם עצמו. הקלה בדיספוריה היא אפוא בעדיפות גבוהה בטיפול הפסיכיאטרי. ניתן לטפל בגורמים הבסיסיים כגון דיכאון והפרעה דו-קוטבית, או בתסמינים הדיספוריים עצמם.

=== דיספוריה מגדרית ===

דיספוריה מגדרית היא אי-נוחות, אומללות או מצוקה שחש אדם כתוצאה ממגדרו או ממינו הפיזיולוגי. בגרסה הנוכחית (DSM-5) של המדריך לאבחון וסטטיסטיקה של הפרעות נפשיות מוזכר מונח זה בעדיפות גבוהה יותר על המונח "הפרעת זהות מגדרית". ב-DSM-5 מוצג המונח "אי-הלימה מגדרית" (gender incongruence) כמזהה טוב יותר ופחות כיוצר סטיגמות.

==ראו גם==
* הפרעות נפשיות
* עצבות בהנקה

==קישורים חיצוניים==

== הערות שוליים ==

קטגוריה:הפרעות אפקטיביות
קטגוריה:רגשות
אולפיני

אולפיני (בפולנית: Ołpiny, יידיש: אלפין) הוא כפר במחוז טרנוב שבפרובינציית פולין קטן בדרום פולין.

==היסטוריה==
ראשיתה של ההתיישבות באזור בו יושב הכפר, בעמק בו עובר נהר אולשינקה (Olszynka), היא בתקופה הנאוליתית. הכפר נוסד באופן רשמי ב- 7 באוגוסט 1349, בהוראת קז'ימייז' השלישי, מלך פולין.

בשנת 1386 שוחרר הכפר מהחזקת המלוכה, על ידי המלך ולדיסלב השני יגיילו, ובמשך כ-500 שנה החזיקו בו אצילים שונים.

==יהודי אולפיני==
יהודי הכפר השתלבו בימי השוק שנערכו בו מימים ימימה, וסחרו במוצרי תעשייה שהביאו למקום. במחצית השנייה של המאה ה-19 הייתה בכפר קהילה מאורגנת. בשנת 1886 נתמנה לרב הקהילה הרב מרדכי דוד הורוויץ, אשר המשיך בכהונתו עד מלחמת העולם השנייה, בה נספה. בכפר הוקמה חברת "ביקור חולים", שנתמכה ב- 1923 מכספי הג'וינט.

טרם פרוץ מלחמת העולם השנייה התגוררו בכפר כ-40 משפחות יהודיות, קרוב ל-200 איש. בימים הראשונים למלחמה עזבו את הכפר כ-20-30 יהודים לז'שוב, ושם ככל הנראה נרצחו.

עם כניסתם של הגרמנים לכפר, הם החלו בהתעללות ביהודיו, תוך גזיזת זקנים ופיאות, איסור תפילה, ולקיחת גברים לעבודות כפייה. כן הוגבלה יציאת יהודים מהכפר, והם חויבו לענוד סרט עם מגן דוד על זרועם. בראשות היודנרט שהוקם בכפר הועמד בנימין ורובל, ותפקידו היה לספק יהודים לעבודות כפייה יומיות, ולמסור לשלטונות כספים ודברי ערך.

ביוני או יולי 1942 אספו הגרמנים כ-40 צעירים יהודים מהכפר, ושילחו אותם למחנה העבודה פלאשוב. לאחר כמה שבועות, גורשו חלק מיהודי הכפר לבייץ', אך רובם, כ-120 גברים, נשים וטף, הועברו ב-9 באוגוסט 1942 ליער דומברי שליד ז'פייניק ביסקופי, ושם נרצחו ביריות בידי אנשי המשטרה הגרמנית, שבאו מיאסלו ומגורליצה. כל אחד מן המובלים למוות נצטווה לעבור על קרש שהונח מעל קבר אחים, ובעברו את הקרש נורה, ונפל אל תוך הבור. אחדים נפלו אל הבור, המלא סיד לא כבוי, בעודם בחיים. יחד עם תושבי הכפר נרצחו במקום גם יהודים מכפרים סמוכים, ומספר הנספים באתר היה 364 איש.

מיהודי הכפר נותרו בחיים ארבעה בלבד - שלושה שהסתתרו, וניצול אחד ממחנות הריכוז.

==קישורים חיצוניים==

* [https://web.archive.org/web/20180513201600/http://moreshet.pl/he/node/84 אולפיני] באתר מרכז מורשת יהדות פולין
* 
* 

קטגוריה:פולין קטן (פרובינציה): יישובים
קטגוריה:קהילות יהודיות בפולין
קטגוריה:שואת יהודי פולין: קהילות
קטגוריה:קהילות יהודיות שהושמדו בשואה
קטגוריה:יישובים שהוקמו במאה ה-14
דומא (נפת שכם)

דומא (בערבית: دوما) הוא כפר פלסטיני בנפת שכם, בהרי השומרון המזרחיים, במורד אל בקעת הירדן, השוכן בגובה של כ-650 מ' מעל פני הים, כ־25 ק"מ דרומית-מזרחית לשכם, מזרחית לכביש 458. מצפון ליישוב נמצא הכפר מג'דל בני פדיל. 

הכפר התפרסם בשל הפיגוע שהתרחש בו, בשנת 2015, בו נשרפו למוות שלושה מבני משפחת דוואבשה.

== היסטוריה ==
השם "דומא" משמר את שמה של אדומה, ישוב הנזכר במאה הרביעית לספירה במיל ה-12 מדרום לעיר שכם.

יש סבורים שיישוב זה הוא מולדתו של דואג האדומי.

זאב וילנאי מעלה סברה שתושבי היישוב היו אדומים<ref name=":0"></ref> שגוירו בכפייה בידי יוחנן הורקנוס הראשון במאה השנייה לפני הספירה, והשם "אדומה" משמר את מקורם - הרי אדום.

בשלהי המאה ה-19 צוין כי במקום נמצאו שרידי ביצורים, ותושבי המקום עיבדו אדמות בבקעת הירדן מצפון לתל פצאליס, וגידלו בהן חיטה. לפי החוקר ויקטור גרן התגוררו במקום כ-300 נפש.<ref>יהושע בן אריה וארנון גולן, 'יחידות המשנה ויישובי סנג'ק שכם במאה הי"ט', ספר אברהם יעקב ברור (ארץ ישראל: מחקרים בידיעת הארץ ועתיקותיה, יז), החברה לחקירת ארץ ישראל ועתיקותיה תשמ"ד, עמ' 57-58.</ref>

בשנת 1922 התגוררו ביישוב 155 תושבים. על פי סקר הכפרים שבוצע בשנת 1945, הוערך מספר התושבים בכ-310 איש ושטחו 17,351 דונם.<ref></ref><ref></ref> בשנת 1961 התגוררו ביישוב 444 תושבים. 

היישוב נכלל בשטח המנדט הבריטי, ובעקבות מלחמת העצמאות נכלל בגדה המערבית שבשליטת ירדן. במלחמת ששת הימים עבר היישוב לשלטון ישראל. בסקר שנערך על ידי ישראל בשנת 1967 גרו בכפר 524 תושבים.<ref name=":0" />

עד למלחמת ששת הימים עסקו מרבית הגברים שביישוב בחקלאות. לאחר המלחמה עברו רבים מהתושבים לעבוד בבניין בישראל או פתחו עסקים קטנים ביישוב. כלכלת היישוב ממשיכה להתבסס על חקלאות שלחין, בוסתני פרי, כרמי זית וגידול בעלי חיים. היישוב מקבל את מימיו מארבעה מעיינות שבסביבתו. הגדול שבמעיינות משמש גם לאספקת מים להתנחלויות סמוכות. 

בעקבות הסכמי אוסלו נכללו כ-95% מאדמות היישוב כשטח C ויתר ה 5% כשטח B.<ref></ref>

בשנת 2021 תושבים מהכפר בנו באופן לא חוקי על אדמות ישראליות שנמצאות במרחק משמעותי מהכפר באמצעות בניה, כבישים וחקלאות. בית המשפט הורה על הריסת המתחם, ובחודש נובמבר בוצעה הריסה.<ref></ref>

סמוך לדומא נובע המעיין "עין דומא". 

== הפיגוע במשפחת דוואבשה, בדומא ==
ב-31 ביוני 2015 נרצח ישראלי בפיגוע ירי סמוך לכפר. חודש לאחר מכן, ב-31 ביולי, הוצתו שני בתים ביישוב באמצעות בקבוקי תבערה. בני הזוג סעד וריהאם דוואבשה, ותינוקם עלי סעד דוואבשה, נשרפו למוות. בן נוסף נפצע באורח קשה. כתובות "נקמה" ו"יחי המלך המשיח" רוססו על קירות הבית. עמירם בן אוליאל הורשע ברצח, ונדון לשלושה מאסרי עולם ו-20 שנות מאסר נוספות.<ref></ref>

בשנת 2024 נעצר בכפר בן למשפחת דוואבשה בחשד שביצע את רצח בנימין אחימאיר<ref></ref>.

== קישורים חיצוניים ==

* [http://www.palestineremembered.com/GeoPoints/Duma_980/index.html דומא] באתר Palestine Remembered 
<div class="mw-content-ltr">
* (pp. [http://archive.org/stream/surveyofwesternp02conduoft#page/386/mode/1up 386], [http://archive.org/stream/surveyofwesternp02conduoft#page/390/mode/1up 390])
</div>

==הערות שוליים==

קטגוריה:נפת שכם
קטגוריה:הרשות הפלסטינית: יישובים
קטגוריה:יישובים ערביים המשמרים שם עברי
אנדרו יאנג

אנדרו ג'קסון יאנג, הבן (באנגלית: .Andrew Jackson Young, Jr; נולד ב-12 במרץ 1932) הוא פוליטיקאי, דיפלומט, כומר ופעיל זכויות אדם אמריקאי. כיהן כחבר בית הנבחרים של ארצות הברית, ראש עיריית אטלנטה ושגריר ארצות הברית באומות המאוחדות.

==ביוגרפיה==
יאנג נולד בניו אורלינס שבלואיזיאנה. סיים לימודי תואר ראשון באוניברסיטת דילארד ותואר בלימודי דתות באוניברסיטת הווארד ב-1951. ב-1955 סיים לימודיו בסמינר לכמרים בהרטפורד שבקונטיקט. שימש כומר בעיירה מריון שבאטלנטה, בתומאסוויל ובביצ'טאון שבג'ורג'יה. ב-1964 מונה ליו"ר בפועל של "התאחדות ההנהגה הדרומית-נוצרית" (SCLC), תנועת זכויות האדם שהקים מרטין לותר קינג ושימש סגנו של לותר קינג. הוא היה פעיל בארגון מאבקי התנועה לזכויות האזרח של ארצות הברית בין השאר במערכת ברמינגהאם, והמצעדים מסלמה למונטגומרי ונעצר מספר פעמים. הוא שהה לצדו של לותר קינג בעת הירצחו ב-1968.

ב-1972 נבחר לנציג המחוז החמישי של ג'ורג'יה לבית הנבחרים של ארצות הברית, הוא נבחר לתפקיד פעמיים נוספות. בינואר 1977 התפטר מתפקידו ומונה על ידי נשיא ארצות הברית ג'ימי קרטר לשגריר ארצות הברית באומות המאוחדות. הוא נאלץ להתפטר ב-1979 לאחר שהמוסד חשף את פגישתו החשאית עם נציג אש"ף באו"ם זהדי לביב תרזי וכן פגישות לא-רשמית בווינה עם איש אש"ף עיסאם סרטאווי, וזאת בניגוד להבטחות הממשל האמריקאי לישראל. באוגוסט 1979 התראיין יאנג בתוכנית "פגוש את העיתונות" וכשנשאל אודות הפרשה, גינה את ישראל וכינה אותה "עקשנית ונוקשה."

באוקטובר 1981 נבחר לראשות עיריית אטלנטה וכיהן כראש העיר מינואר 1982 עד ינואר 1990. לאחר מכן ניסה ללא הצלחה להיבחר לתפקיד מושל ג'ורג'יה. ב-1994 מונה על ידי נשיא ארצות הברית ביל קלינטון למנהל קרן פיתוח לאזור דרום אפריקה.

יאנג זכה לעיטורי כבוד רבים, בהם מדליית החירות הנשיאותית שהעניק לו קרטר ב-1981, לגיון הכבוד הצרפתי, מדליית ספינגרן מטעם ארגון ה-NAACP על הישגים יוצאי דופן כאפרו-אמריקאי, פרס אמי על מפעל חיים וב-2011 הוצג דיוקנו באופן קבע בגלריית הדיוקנאות הלאומית.

יאנג נשוי בשנית לאחר שהתאלמן מרעייתו הראשונה ואב לארבעה.

==קישורים חיצוניים==

* [http://www.nps.gov/features/malu/feat0002/wof/Andrew_Young.htm ביוגרפיה של אנדרו יאנג] באתר שירות הפארקים הלאומיים של ארצות הברית
* [http://news.vanderbilt.edu/2015/01/andrew-young-mlk-2015/ Foundation chair, former U.S. Ambassador Andrew Young to speak at MLK celebration at Vanderbilt University], אתר אוניברסיטת ואנדרבילט
* 
* 

==הערות שוליים==

קטגוריה:אמריקאים ממוצא סיירה לאוני
קטגוריה:בוגרי אוניברסיטת הווארד
קטגוריה:חברי בית הנבחרים של ארצות הברית מג'ורג'יה
קטגוריה:ראשי עיריות בג'ורג'יה
קטגוריה:אטלנטה
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:שגרירי ארצות הברית באו"ם
קטגוריה:כמרים אמריקאים
קטגוריה:מקבלי מדליית החירות הנשיאותית
קטגוריה:זוכי פרס חבר הנאמנים של האקדמיה הלאומית לאומנויות הטלוויזיה והמדעים
קטגוריה:פוליטיקאים אפרו-אמריקאים
קטגוריה:פעילים אפרו-אמריקאים
קטגוריה:חברי הקבינט של ארצות הברית בממשל ג'ימי קרטר
קטגוריה:אמריקאים שנולדו ב-1932
מרט ומוזל

מרט ומוזל (בצרפתית: Meurthe-et-Moselle) הוא מחוז בחבל גראנד אסט שבצרפת. הוא נקרא על שמם של הנהרות מרט ומוזל.

==היסטוריה==
המחוז נוצר ב-1871 בסוף מלחמת צרפת–פרוסיה כאיחוד של המחוזות "מרט" ו"מוזל", שנשארו בטריטוריה צרפתית.

עד סוף שנת 2015 השתייך המחוז לחבל לורן.

החל משנת 2020 רב המחוז הוא החזן והאמן הרב שמואל שפירו.

==הערים המאוכלסות ביותר==
*נאנסי - עיר הבירה
*וונדובר לה-ננסי
*לונוויל
* טול
*לאקסו
*וילה לה-ננסי
*לונגווי
*פונט א-מוסון
*מקסוויל
*סנט מקס
*דומבסל סור-מורט
*וילרופט
*ז'רוויל לה-מלגרנ'ג
*טומבליין
*אסי לה-ננסי

== קישורים חיצוניים ==

* 

קטגוריה:ערכים שבהם תבנית בריטניקה אינה מתאימה
קטגוריה:גראנד אסט: מחוזות
קטגוריה:לורן
מגין קלי

מגין מרי קלי (באנגלית: Megyn Marie Kelly; נולדה ב-18 בנובמבר 1970) היא עיתונאית, מגישת טלוויזיה ופרשנית אמריקאית.

==ביוגרפיה==
קלי נולדה בסירקיוז שבניו יורק. אביה לימד באוניברסיטת המדינה של ניו יורק ונפטר כשלמדה בתיכון, ואמה הייתה עקרת בית. היא ניסתה להתקבל ללימודי עיתונאות באוניברסיטת סירקיוז, ומשנדחתה השלימה תואר ראשון במדע המדינה. ב-1995 סיימה תואר JD במשפטים בבית ספר למשפטים באולבני. בתקופת לימודיה שימשה עורכת בכתב העת המשפטי Albany Law Review. כעורכת דין עבדה בפירמות Bickel & Brewer LLP ו-Jones Day.

ב-2003 עברה לוושינגטון והחלה לעבוד ככתבת בתחנת הטלוויזיה WJLA-TV מקבוצת ABC. ב-2004 עברה לרשת פוקס ניוז ושימשה כתבת לענייני משפט בוושינגטון. היא הגישה במשותף עם ביל האמר את התוכנית America's Newsroom. ב-2010 החלה להגיש תוכנית משלה בשם "America Live with Megyn Kelly". לאחר חופשת לידה ב-2013 החלה להגיש תוכנית יומית בשם "The Kelly File".

ב-2014 נבחרה לאחת ממאה האישים המשפיעים ביותר מטעם "טיים מגזין".

באוגוסט 2015, במהלך עימות בחירות של המפלגה הרפובליקנית לקראת הבחירות לנשיאות שנערך בקליבלנד, שאותו הנחתה במשותף עם כריס וולאס וברט בייר, הציגה לדונלד טראמפ שאלה בנוגע להתבטאויותיו כלפי נשים, שעוררה עימות ביניהם וסערה תקשורתית. עימות זה, לצד יחסה לטראמפ, השפיע גם על החלטתו מאוחר יותר שלא להשתתף בעימות השביעי שנערך ב-27 בינואר 2016 על ידי רשת פוקס ניוז, עם קלי כמנחת העימות. באפריל 2016 נפגש טראמפ במשרדו עם קלי לפגישת פיוס, ובהמשך התראיין לתוכניתה החדשה ששודרה בחודש מאי.

בנובמבר 2016 פרסמה את ספר הזיכרונות שלה "Settle for More", בו תיארה את נעוריה, את הקריירה שלה, את חוויותיה מסיקור מסע הבחירות לנשיאות ב-2016, ואת תחושת העבודה בפוקס ניוז תחת סביבה, לדבריה, של הטרדות מיניות מצד הנשיא המודח של החברה, רוג'ר איילס , ומצד גורמים נוספים – מה שגרר ביקורת מצד מנחה הערוץ ביל אוריילי, שלבסוף פוטר גם הוא בשל תלונות והסדרי תשלומים על התנהגות מינית בלתי הולמת.

בינואר 2017 הודיעה על מעבר לרשת NBC News שם הגישה תוכנית יומית בימים שני עד שישי וכן תוכנית מגזין בימי ראשון, וכן פרשנה בעת סיקורים מיוחדים. תוכנית המגזין עלתה לראשונה ב-5 ביוני 2017 לאחר שתם מועד אי התחרות בהסכם העסקה שלה בפוקס, וכללה ריאיון עם נשיא רוסיה ולדימיר פוטין.

ב-10 באוקטובר 2018 פוטרה קלי מרשת NBC News בשל אמירה שצביעת הפנים לשחור כמחוות הערצה לידוען שחור אינו דומה למנהג שמכונה בלאקפייס, בליל כל הקדושים.

בשנת 2019 יצא לאור הסרט "פצצה", העוסק בפרשת ההטרדות המיניות ברשת פוקס ניוז. את דמותה של קלי מגלמת השחקנית שרליז ת'רון.

==חיים אישיים==
קלי נשואה בשנית ואם לשלושה.

==קישורים חיצוניים==

* 

* 
* [http://www.elle.com/culture/career-politics/interviews/a12652/megyn-kelly-profile/ HOW FOX'S MEGYN KELLY GOT TO THE TOP, AND WHY SHE'S PROBABLY THERE TO STAY], מגזין Elle,20 ביוני 2014
* 
* 

==הערות שוליים==

קטגוריה:מנחות טלוויזיה אמריקאיות
קטגוריה:עיתונאיות אמריקאיות
קטגוריה:עיתונאים אמריקאים
קטגוריה:מגישות חדשות
קטגוריה:סגל פוקס ניוז
קטגוריה:סגל NBC
קטגוריה:בוגרות אוניברסיטת סירקיוז
קטגוריה:בוגרי אוניברסיטת סירקיוז
קטגוריה:בוגרי בית הספר למשפטים של אולבני
קטגוריה:עורכות דין אמריקאיות במאה ה-20
קטגוריה:אמריקאים שהופיעו ברשימת טיים 100
קטגוריה:אמריקאיות שנולדו ב-1970
קטגוריה:אמריקאים שנולדו ב-1970
אולשיצה

אולשיצה (בפולנית: Oleszyce; ביידיש: האלשיץ) הוא כפר במחוז לובאצ'וב שבפרובינציית פודקרפצקיה בפולין, בו שכנה עד השואה קהילה יהודית גדולה.

==תולדות היישוב==
היישוב נזכר לראשונה במסמכים משנת 1431. בשנת 1576 הוענקו לו זכויות מגדבורג על ידי האציל היירונים שייניאבסקי, שאושרו כעבור שנתיים על ידי המלך סטפאן באטורי. סביב היישוב הועלו ביצורי עפר, ונבנתה טירה בצורה.

במהלך המאה ה-17 סבל היישוב מפשיטות הטטרים והקוזקים, וכן משתי מגפות. בשנת 1726 עבר היישוב לרשותה של משפחת האצולה צ'ארטוריסקי, ובשנת 1786 היה למקום משכנו של הנסיך אדם ייז'י צ'ארטוריסקי. היישוב שימש מרכז מסחר ומלאכה לעורף החקלאי שסביבו, וכן לאחוזות האצולה. בשנת 1880 נלקח מהיישוב מעמדו העירוני. בימי מלחמת העולם הראשונה סבל הכפר בעת הכיבוש הרוסי, כאשר החיילים הרוסים בזזו אותו, ואף העלו מספר בתים באש.

==יהודי אולשיצה==
על יהודים ראשונים בכפר נמסר בתעודות זכויות הייסוד של אולשיצה משנת 1576, שבהן הותר ליהודים להתיישב במקום. קהילת אולשיצה הייתה לעצמאית בסוף המאה ה-18, ובין רבניה הידועים נמנה אריה (לייב) יפה, אשר כיהן בה עד שנת 1808. במחצית השנייה של המאה ה-19 כיהן ברבנות הכפר הרב נפתלי צבי (הירש) זילברשטיין, אשר בנו, הרב אברהם יעקב זלברשטיין, המשיכו בתפקיד. בין שתי מלחמות העולם כיהן כרב הקהילה הרב אריה במבך, וכדיין שימש הרב שלמה ב"ר יעקב-שרנצל באב"ד (שניהם נספו בשואה). מרבית יהודי הכפר היו חסידי בלז.

היישוב היהודי בכפר הלך והתפתח במאה ה-19, והגיע לשיאו מבחינת מספר אוכלוסין בעשור הראשון למאה ה-20, אך בתקופה שבין שתי מלחמות העולם הלך ופחת. בזמן הכיבוש הרוסי בעת מלחמת העולם הראשונה סבלו יהודי הכפר מהתנכלות החיילים הרוסים. עיקר פרנסתם של יהודי הכפר היה מסחר זעיר ורוכלות. בשנות העשרים והשלושים פעלו בעיר גם תנועת הבונד וארגונים ציוניים, וכן קן של הנוער הציוני.

בשנת 1938 נמנו בכפר 920 פולנים, 860 אוקראינים וכ-1,700 יהודים.

===בשואה===
לאחר פרוץ מלחמת העולם השנייה, בספטמבר 1939, נכנס לכפר הצבא האדום. ב-22 ביוני 1941 כבשו הגרמנים את הכפר, ועם כניסתם אסרו 4 בני ערובה יהודים, אשר שלושה מתוכם נרצחו. כעבור ימים אחדים אסרו הגרמנים 25 יהודים מהכפר, מנהיגים לשעבר של המפלגות הפוליטיות, וציוו עליהם לקפוץ מעל מדורה בכיכר העיר. לאחר מכן, נכלאו הללו בבית הסוהר המקומי, ומשם לא שבו.

בכפר הוקם יודנרט, אשר בראשו הועמד מוריץ ציגמן, פליט יהודי מגרמניה, ויהודי הכפר חויבו לענוד סרט עם מגן דוד על זרועם, למסור את רכושם, ולשלם קנס של 100,000 רובל. כמו כן, נערכו חיפושים אחר דברי ערך בדירות היהודים, והדירות הטובות הוחרמו על ידי הגרמנים. בתקופה זו יהודי הכפר נלקחו באופן שרירותי לעבודות כפייה באזור הכפר, בהן הוכו ועברו התעללויות, לרבות גזיזת זקנים. בשלהי 1941 נצטוו היהודים למסור חפצי זהב ומוצרי פרווה.

בסתיו 1941 החלו להילקח יהודים מהכפר למחנות עבודה. במשלוח הראשון למחנה בזלוטשוב היו 50 גברים, ומהם לא שב איש. כעבור זמן מה נשלחו 100 איש למחנה עבודה ברווה-רוסקה, וגם מהם לא שב איש.

היישוב היהודי בכפר חוסל בנובמבר 1942. השלטונות ציוו על היהודים לעבור לגטו שהוקם בלובאצ'וב, ומשם שולחו למחנה ההשמדה בלז'ץ.

לאחר השואה נותרו בחיים כ-30 עד 50 מיהודי הכפר, רובם מאלו שנמלטו לברית המועצות עם פרוץ המלחמה.

==קישורים חיצוניים==

* 
* [https://web.archive.org/web/20180513201600/http://moreshet.pl/he/node/88 אולשיצה] באתר מרכז מורשת יהדות פולין
* 
* 

קטגוריה:פודקרפצקיה: יישובים
קטגוריה:שואת יהודי פולין: קהילות
קטגוריה:פודקרפצקיה: עיירות יהודיות
קטגוריה:קהילות יהודיות שהושמדו בשואה
אירוויזיון הילדים 2009

אירוויזיון הילדים 2009 היא ההפקה השביעית של אירוויזיון הילדים. התחרות נערכה בארמון הספורט שבקייב, אוקראינה, לאחר שנבחרה על ידי איגוד השידור האירופי לארח את התחרות. בשנה זו התחרו 13 מדינות והולנד זכתה בפעם הראשונה במקום הראשון באירוויזיון הילדים.

==המדינה המארחת==
ארבע הצעות הוגשו לאירוח התחרות בשנת 2009, ההצעות הוגשו משוודיה (ירדה מהפרק בקיץ 2007 בשל פרישת TV4 מאירוויזיון הילדים 2008), בלארוס, סרביה ואוקראינה לאחר דיון באיגוד השידור האירופי אוקראינה זכתה והחליטה לארח בקייב.
בזמן התחרות ובאירועים הנוספים הקשורים לתחרות הופיעו יוליה טימושנקו ו-ויקטור יושצ'נקו.

הלוגו שנקרא "עץ החיים" מבוסס על עבודת אומנות של צייר אוקראינית מפורסמת.

התחרות שודרה בנוסף למדינות המתחרות גם ב-אזרבייג'ן, אוסטרליה ו-בוסניה והרצגובינה.

טימור מירושניצ'נקו מנחה תחרות זו הנחה אותה שוב בשנת 2013.

==מדינות משתתפות==
13 מדינות אישרו את השתתפותן בתחרות:
{|class="wikitable sortable"
|-
! סדר
! מדינה
! שפה
! מבצע
! שיר
! תרגום לעברית
! מקום
! נקודות
|-
|1
|
|שוודית
|מימי סאנדן
|Du
|אתה
|6
|68
|-bgcolor = "CC9966"
|2
|
|רוסית
|יקטרינה ריאבווה
|Маленький принц
|הנסיך הקטן
|3
|116
|-bgcolor="silver"
|3
| ארמניה
|ארמנית
|לאורה איירפטיאן
|Բարսելոնա
|ברצלונה
|2
|116
|-bgcolor = "red"
|4
|
|רומנית
|יואנה אנוצה
|Ai puterea în mâna ta
|יש לך את הכוח ביד שלך
|13
|19
|-
|5
|
|סרבית
|לישטה ליצ'נו
|Онаj прави
|האחד הנכון
|10
|34
|-
|6
|
|גאורגית
|להקת "נסיכות"
|ლურჯი ფრინველი
|ציפור כחולה
|7
|68
|-bgcolor = "gold"
|7
|
|הולנדית אנגלית
|ראלף מקנבאך
|Click Clack
|קליק קלאק
|1
|121
|-
|8
|
|יוונית
|רפאלה קוסטה
|Θάλασσα, ήλιος, αέρας, φωτιά
|ים, שמש, אוויר, אש
|11
|32
|-
|9
|
|אנגלית
|פרנצ'סקה & מיקאלה
|Double Trouble
|צרות כפולות
|8
|55
|-
|10
|
|אוקראינית
|אדראניק אלקסאניאן
|Три тополі, три сурми
|שלושה עצי צפצפה, שלוש חצוצרות
|5
|89
|-
|11
|
|הולנדית
|לאורה אומלופ
|Zo verliefd (Yodelo)
|כל כך מאוהב
|4
|113
|-
|12
|
|רוסית
|יורי דמידוביץ'
|Волшебный кролик
|הארנב הקסום
|9
|48
|-
|13
|
|מקדונית
|שרה מרקוסקה
|За љубовта
|בשביל אהבה
|12
|31
|}
לא היה מקום שלישי בגלל שרוסיה וארמניה זכו שתיהן במקום השני.

== מוסרי ניקוד ==
* אוקראינה - מוסרת הניקוד -מריאטה
* ארמניה - מוסר הניקוד - רזמיק ארגניאן
* בלארוס - מוסרת הניקוד - ארינה אלאקוביץ' (מגישת הנקודות של בלארוס גם באירוויזיון הילדים 2008)
* בלגיה - מוסר הניקוד - אוליבר סימונס (הנציג הבלגי ב-2008 שסיים במקום האחד עשר).
* גאורגיה - מוסרת הניקוד - אנה דויטניה
* הולנד - מוסרת הניקוד - מריסה גרסדייק (הנציגה ההולנדית ב-2008 שסיימה במקום השלוש עשרה).
* מלטה - מוסר הניקוד - דניאל טאסה (נציג מלטה באירוויזיון הילדים 2008 בו הוא סיים במקום הרביעי ובנוסף הוא השתתף במגוון קדמים מלטזים).
* מקדוניה - מוסרת הניקוד - יובאנה קרסטבסקה
* קפריסין - מוסר הניקוד -יורגוס לאונידיס
* סרביה - מוסרת הניקוד - נוונה בוזוביץ' (נציגת סרביה באירוויזיון הילדים 2007 ובאירוויזיון 2013).
* רומניה - מוסרת הניקוד - לוליה קיובנו
* רוסיה - מוסר הניקוד - פיליפ מסורוב (מגיש הנקודות הרוסי באירוויזיון הילדים 2010).
* שוודיה - מוסרת הניקוד - אליס מתיאסון

==קישורים חיצוניים==
* 

קטגוריה:אירוויזיון הילדים
קטגוריה:2009 במוזיקה
קטגוריה:אוקראינה: תרבות
קטגוריה:קייב: תרבות
ליסה מרקאוסקי

ליסה מרקאוסקי (באנגלית: Lisa Murkowski; נולדה ב-22 במאי 1957) היא פוליטיקאית אמריקאית חברת המפלגה הרפובליקנית. מכהנת כסנאטורית מטעם מדינת אלסקה משנת 2002.

==ביוגרפיה==
מרקאוסקי נולדה בקטצ'יקן שבאלסקה. בתם של ננסי ופרנק מרקאוסקי. אביה כיהן כסנאטור מטעם מדינת אלסקה ומושל המדינה. למדה בתיכון בפיירבנקס. מוצאה מצד אביה הוא פולני, בעוד שאמה ממוצא אירי וצרפתי-קנדי. ב-1980 סיימה תואר ראשון בכלכלה באוניברסיטת ג'ורג'טאון וב-1985 קיבלה תואר JD במשפטים מאוניברסיטת וילאמיט שבסיילם. עבדה כעורכת דין באנקורג' באלסקה, בשנים 1990-1991 עמדה בראש צוות מיוחד שהקים ראש עיריית אנקורג' לפתרון בעיית מחוסרי הדיור ובשנים 1997-1998 הייתה חברה במועצה לשוויון זכויות של אנקורג'.

ב-1998 נבחרה לבית הנבחרים של מדינת אלסקה. בדצמבר 2002 מונתה על ידי אביה פרנק מרקאוסקי, שנבחר למושל אלסקה, למחליפתו בסנאט של ארצות הברית. ב-2004 נבחרה לכהונה מלאה לאחר שזכתה ב-48.6% מקולות המצביעים לעומת 45.5% ליריבה מהמפלגה הדמוקרטית.

ב-2010 הפסידה בבחירות המקדימות של המפלגה הרפובליקנית לג'ו מילר, שנתמך על ידי תנועת מסיבת התה. היא החליטה לא לוותר וקראה לתומכיה לרשום את שמה בפתקי ההצבעה בבחירות הכלליות. היא זכתה ב-39.49% מקולות המצביעים לעומת 35.49% לג'ו מילר ו-23.46% למועמד המפלגה הדמוקרטית. לאחר מאבק משפטי ממושך שכלל ערעור של מילר לבית המשפט העליון של אלסקה, הוכרזה מרקאוסקי כמנצחת.

מרקאוסקי נחשבת למתונה במסגרת המפלגה הרפובליקנית. כתוצאה מכך היא עשויה לשבור את קו המפלגה יותר מחבריה. למשל - היא הצביעה בעד ביטול מדיניות "אל תשאל, אל תספר" בשנת 2010 והודיע על תמיכתה בחוקיות נישואין מאותו המין.<ref></ref>

היא מכהנת בסנאט כיו"ר ועדת האנרגיה ומשאבי הטבע. כמו כן היא חברה בוועדת ההקצבות, בוועדת הבריאות, חינוך והעבודה ובוועדה לענייני אינדיאנים.

מרקאוסקי נשואה לוורן מרטל (Verne Martell) ואם לשניים.

==קישורים חיצוניים==

* 

* 
* [http://www.murkowski.senate.gov/public/index.cfm/biography ליסה מרקאוסקי] באתר הסנאט
* 
* 

==הערות שוליים==

קטגוריה:חברי הסנאט של ארצות הברית מאלסקה
קטגוריה:חברי הקונגרס ה-112 של ארצות הברית
קטגוריה:חברי הקונגרס ה-113 של ארצות הברית
קטגוריה:חברי הקונגרס ה-114 של ארצות הברית
קטגוריה:חברי הקונגרס ה-115 של ארצות הברית
קטגוריה:חברי הקונגרס ה-116 של ארצות הברית
קטגוריה:חברי הקונגרס ה-117 של ארצות הברית
קטגוריה:חברי הקונגרס ה-118 של ארצות הברית
קטגוריה:חברי בית המחוקקים של אלסקה
קטגוריה:סנאטוריות חברות המפלגה הרפובליקנית
קטגוריה:סנאטורים חברי המפלגה הרפובליקנית
קטגוריה:חברי הסנאט של ארצות הברית שמונו לתפקידם
קטגוריה:בוגרי אוניברסיטת וילאמט
קטגוריה:בוגרות אוניברסיטת ג'ורג'טאון
קטגוריה:בוגרי אוניברסיטת ג'ורג'טאון
קטגוריה:אמריקאיות ממוצא פולני
קטגוריה:אמריקאים ממוצא פולני
קטגוריה:אמריקאיות שנולדו ב-1957
קטגוריה:אמריקאים שנולדו ב-1957
Vera&John

ורה וג'ון (באנגלית: Vera&John) הוא קזינו מקוון, שמשרדו הראשי מצוי במלטה. ורה וג'ון מופעל על ידי Dumarca Gaming Ltd, וחברת האם שלה, Dumarca Holdings PLC, נרכשה על ידי Intertain Group Ltd ב-2015. Intertain Group Ltd רשומה בבורסת טורונטו. ורה וג'ון קיבל רישוי ומצוי תחת פיקוח רשות המשחקים של מלטה וועדת ההימורים של בריטניה. ורה וג'ון נוסד על ידי יורגן נורדלונד, אשר ידוע כמי שהקים בעבר את מריה בינגו, שנרכש על ידי יוניבט ב-2007 עבור 54 מיליון ליש"ט.

== היסטוריה ==
*2010 - קזינו ורה וג'ון הושק וכוון בעיקר לשוק הגיימינג הסקנדינבי, וכלל משחקים של Betsoft, Microgaming ו-NYX Gaming.
*2011 - משחקי Net Entertainment התווספו למבחר המשחקים של ורה וג'ון.
*2013 - משחקים של Yggdrasil Gaming נהיו זמינים דרך קזינו ורה וג'ון.
*2014 - ורה וג'ון מצהיר כי הוא הקזינו המקוון הראשון שמקבל ביטקוין כאפשרות תשלום, אלא שהוא סגר את מערך התשלום בביטקוין כעבור 3 חודשים.
*2015 - ורה וג'ון נרכש על ידי Intertain Group Ltd תמורת 89.1 מיליון ליש"ט בקירוב.

==קישורים חיצוניים==
* 
* [https://www.verajohn.com/ עמוד הבית הרשמי] (תחת פיקוח רשות הלוטו והמשחקים של מלטה)
* [https://www.verajohn.co.uk/ עמוד הבית הבריטי] (תחת פיקוח ועדת ההימורים הבריטית)
* [https://www.verajohn.dk/ עמוד הבית הדני] (תחת פיקוח Spillemyndigheden)

== הערות שוליים ==

קטגוריה:חברות הימורים אינטרנטיות
מז (מחוז)

מז (בצרפתית: Meuse) הוא מחוז בחבל גראנד אסט שבצרפת, אשר נקרא על שם נהר המז.

==היסטוריה==
מז הוא אחד מ-83 המחוזות שנוצרו במהלך המהפכה הצרפתית ב-4 במרץ 1790. הוא נוצר במהלך פירוק הפרובינציות באריוס ושלושת הדיוקסים .

במהלך מלחמת העולם הראשונה, התרחש בורדן, בצפון המחוז, הקרב על ורדן. 

עד סוף שנת 2015 השתייך המחוז לחבל לורן.

==קישורים חיצוניים==

* 

קטגוריה:ערכים שבהם תבנית בריטניקה אינה מתאימה
קטגוריה:גראנד אסט: מחוזות
קטגוריה:לורן
אירית רוב

אירית רוב-לוי (נולדה ב-1957) היא פסנתרנית ישראלית.
== ביוגרפיה ==
אירית רוב-לוי למדה באקדמיה למוזיקה בתל אביב אצל אריה ורדי, וסיימה שם בתואר אמן בהצטיינות. בהמשך למדה באוניברסיטה למוזיקה ואמנויות הבמה של וינה אצל הנס גרף.

כפסנתרנית סולנית ניגנה עם תזמורות שונות באירופה - באוסטריה, גרמניה, צרפת, הולנד והונגריה, וכן בקנדה ובדרום אפריקה. בישראל הופיעה עם כל התזמורות הגדולות, בהן התזמורת הפילהרמונית הישראלית, בניצוח זובין מהטה. בין השאר השתתפה בביצוע הבכורה העולמי של "אריות וברקרולות" מאת ליאונרד ברנשטיין בתל אביב ובלונדון, בנוכחות המלחין.

אירית רוב-לוי מופיעה גם ברסיטלים ומשתתפת בנגינת מוזיקה קאמרית, וערכה הקלטות לרדיו עם שלישיית עידן, שאותה ייסדה בשנת 1996 עם הכנרת אורה שירן והצ'לן שמואל מגן. 

רוב-לוי מנהלת את תוכנית מפתח של התזמורת הפילהרמונית הישראלית לחינוך מוזיקלי לילדים ונוער.

==הקלטות==
* 1995 - תקליטור עם החלילן יוסי ארנהיים ועוד נגנים ראשיים מן התזמורת הפילהרמונית הישראלית.
* 2004 - תקליטור נוסף באותו הרכב.
* 2005 - תקליטור של יצירות מאת מירב הדר ואירנה סבטובה בנגינת אירית רוב-לוי.

==קישורים חיצוניים==

* 
* 
* 

==הערות שוליים==

קטגוריה:פסנתרניות ישראליות
קטגוריה:פסנתרנים ישראלים
קטגוריה:בוגרות בית הספר למוזיקה ע"ש בוכמן-מהטה, אוניברסיטת תל אביב
קטגוריה:בוגרי בית הספר למוזיקה ע"ש בוכמן-מהטה, אוניברסיטת תל אביב
קטגוריה:ישראליות שנולדו במאה ה-20
קטגוריה:ישראלים שנולדו במאה ה-20
בר-לה-דוק

בר-לה-דוק (בצרפתית: Bar-le-Duc; מוכרת גם בשם בר) היא קומונה המשמשת כבירת מחוז מז בחבל גראנד אסט בצרפת.

== היסטוריה ==
העיר נבנתה במהלך המאה ה-10 על ידי פרדריק הראשון, דוכס לורן העילית . העיר שימשה כבירת דוכסות באר משנת 1354 ועד לרכישתה של דוכסות באר על ידי דוכסות לורן ב-1840.

בעיר הייתה טירת הדוכסים של באר, שפורקה ב-1670. בכנסיית סנט אטיין, שנבתה במהלך המאה ה-14 והמאה ה-15, נמצא פסל לכבוד רנה, נסיך אורנג' , שנבה על ידי ליגייר רישייר במאה ה-16.

במהלך קרב ורדן במלחמת העולם הראשונה, בר-לה-דוק הייתה נקודת אספקה חיונות לעיר ורדן, שהייתה תחת מצור.

== ערים תאומות ==
* 
* 
* 
* 

== גלריה ==
<gallery>
Bar-le-Duc Place Saint-Pierre.jpg|כנסיית סן-אטיין ובית המשפט (מימין) בכיכר סן-פייר בבר-לה-דוק 
Pont Notre-Dame, Bar-le-Duc 01 09.jpg|גשר נוטרדאם העובר מעל הנהר אורה 
Statue d'Ernest Bradfer.JPG|פסל ארנסט ברדפר 
</gallery>

==קישורים חיצוניים==

* 

* 
* 

בית כנסת בר-לה-דוק

קטגוריה:לורן: ערים
קטגוריה:גראנד אסט: ערים
הקתדרלה של סן קריסטובל דה לה לגונה

הקתדרלה של סן קריסטובל דה לה לגונה (בספרדית: Catedral de San Cristóbal de La Laguna) היא מקום מושבה של הבישופות הקתולית של טנריפה, הכולל לא רק את האי טנריפה, אלא גם את האיים המערביים של האיים הקנריים (לה פלמה, לה גומרה ואל איירו). הקתדרלה שוכנת בעיר סן קריסטובל דה לה לגונה.

== היסטוריה ==
בשנת 1511 נבנתה קפלה במקום שבו שוכנת כיום הקתדרלה. מקימיה האמינו שבמקום היו בעבר קברי גואנצ'ים. בשנת 1515 הוחלפה הקפלה במבנה גדול המוקדש למרים הבתולה. המגדל שבמקום נבנה בשנת 1618.

הכנסייה הפכה לקתדרלה בשנת 1819, בעקבות צו של האפיפיור פיוס השביעי, כאשר נוסדה הבישופות של סן קריסטובל דה לה לגונה (שמה המקורי של הבישופות של טנריפה). חזית הקתדרלה היא נאו-קלאסית ומתוארכת ל-1820, והמבנה הנוכחי עצמו נבנה בין השנים 1904–1915 בסגנון התחייה הגותית.

== תכונות ויצירות אמנות ==
זוהי הקתדרלה היחידה בספרד שנבנתה מבטון. חזית המבנה עשויה אבן וכיפתו והתקרה מסיבי פוליפרופילן. בקתדרלה שלוש ספינות ואמבולטוריום סביב המזבח הראשי. בפנים הקתדרלה נמצא קברו של אלונסו פרנאנדס דה לוגו, שכבש את האי טנריפה במאה החמש עשרה. יש גם כמה קברים של בישופים ושרידי קדושים.

בתוך המבנה ישנו מזבח גדול בסגנון הבארוק מהמאה השמונה עשרה והוא הגדול ביותר באיים הקנריים. ישנו גם דוכן שיש שהובא מג'נובה (איטליה), והשניים מהווים יחדיו את יצירות האמנות הטובות ביותר שעשויות משיש באיים הקנריים.

בקתדרלה ישנו האוסף הגדול ביותר של איקונין ביזנטי של ספרד, שהוא אחד החשובים מסוגו בעולם. כמו כן, נמצא בה האוסף הגדול ביותר של תכשיטים של האיים הקנריים, כולל שני פמוטי הכסף הגדולים ביותר בספרד. האוצר של הקתדרלה כולל גם גילופים דתיים, גלימה, חפצי פולחן וציורים. אוצרות אלה הם בני תקופות שונות, החל מן המאה השש עשרה ועד ימינו.

== תמונות ==
<gallery>
LagunaCathedral83.jpg|תוך הקתדרלה.
San Cristóbal de La Laguna, Santa Cruz de Tenerife, Spain - panoramio (42).jpg|כיפת הקתדרלה.
LagunaCathedral23.jpg|מזבח הבארוק.
LagunaCathedral21.jpg|דוכן השיש.
</gallery>

== קישורים חיצוניים ==

* 
* [https://web.archive.org/web/20150416023748/http://www.obispadodetenerife.es/MAIN/main.html הבישופות של טנריפה]

== הערות שוליים ==

קטגוריה:האיים הקנריים: מבנים
קטגוריה:ספרד: קתדרלות
קטגוריה:ספרד: כנסיות
קטגוריה:טנריפה
גלריה סאצ'י

גלריה סאצ'י (באנגלית: Saatchi Gallery) בלונדון, היא גלריה לאמנות עכשווית, שנוסדה על ידי הפרסומאי ואספן האמנות צ'ארלס סאצ'י ב-1985, במטרה להציג ולהנגיש את האוסף שלו לציבור.

== היסטוריה ==
הגלריה פעלה באתרים אחדים. הראשון בצפון לונדון בגדה הדרומית במבנה של מפעל לצבעים שנסגר בשטח של 2,800 מ"ר. בשנת 2003 הגלריה עברה לבניין החמוז בו התמקמה בקומה הקרקע בשטח של 3,700 מ"ר. לבסוף בשכונת צ'לסי, במרכז לונדון, המיקום הנוכחי שלה בו היא מתפרסת על שטח של כ-6,500 מ"ר.

האוסף המקורי של הגלריה כלל יצירות אמנות רבות, בעיקר של אמנים בריטים ואמריקאים. אחר כך, הציגה הגלריה יצירות ואוספים מרחבי העולם, בין השאר אמנות סינית. 

סאצ'י מכר הרבה פריטים מאוסף האמנות האמריקנית שלו, והשקיע בדור חדש של אמנים בריטיים, חלקם אמנים אוונגרדיים, חלקם מקבוצת "אמנים בריטים צעירים" (YBAs), אותם סאצ'י מממן, מציג ומקדם. ראשית המגמה הזו של הגלריה החלה בתערוכה ומיצג של יצירות האומן דמיאן הירסט בשנת 1988. אמנים ידועים אחרים שמציגים אצלו הם: ג'ני סאוויל, שרה לוקאס, גאווין טורק, ג'ייק ודינוס צ'פמן ורחל ויטריד (Whiteread). לצדם מוצגות עבודות של אמנים צעירים מרחבי העולם, כגון ישראל, אפריקה ודרום אמריקה.

הצלחתה של הגלריה הביאה לשיתוף פעולה בינה לבין בית המכירות הפומביות פיליפס דה פורי (Phillips de Pury) והגלריה הועברה לבניין גדול בצ'לסי. 

הכניסה לגלריה בחינם, מלבד אירועים מיוחדים שהכניסה אליהם בתשלום.

== קישורים חיצוניים ==

* 

קטגוריה:גלריות לאמנות
קטגוריה:לונדון: מוזיאונים לאמנות
קטגוריה:לונדון: מוזיאונים ביוגרפיים
I Care

I Care (בעברית: אכפת לי) הוא שיר של הזמרת האמריקאית ביונסה מאלבום האולפן הרביעי שלה 4. השיר יצא כסינגל השישי מהאלבום ב-23 במרץ 2012. השיר הופק על ידי ביונסה וג'ף באסקר, ואף נכתב על ידם יחד עם צ'ד הוגו. זהו שיר מסוג R&B המכיל בתוכו גם אלמנטים של מוזיקת נשמה ומוזיקת רוק. השיר מתאר אישה פגועה במערכת יחסים שלא מקבלת תשומת לב מהמאהב שלה, אך נשארת חזקה עם כנות וכוח.

השיר קיבל שבחים ממבקרי מוזיקה עכשוויים, ששיבחו את היכולת של ביונסה להביע בקולה רגשות של עצב וטינה. כמו כן, המבקרים שיבחו גם את סולו הגיטרה בשיר ואת הכוח הקולי של ביונסה. עם זאת, חלק מהמבקרים טענו כי השיר נשמע מיושן ולא עכשווי.<ref name="Conner"></ref><ref name="Koski"></ref><ref name="villagevoice1"></ref><ref name="musicweek1"></ref><ref name="Gill"></ref><ref name="MacBain"></ref>

בעקבות שחרורו של האלבום "4" ביולי 2011, השיר הגיע למקום ה-35 בקוריאה הדרומית. השיר נכלל ברשימת השירים שהביונסה ביצעה במיני טור שלה Revues 4 Intimate Nights with Beyoncé ו-Revel Presents: Beyoncé Live, והופיע גם בסיבוב הופעות העולמי האחרון של הזמרת The Mrs. Carter Show World Tour.

== מיקומי שיא ==

==קישורים חיצוניים==

==הערות שוליים==

קטגוריה:שירי ביונסה
קטגוריה:שירים באנגלית
קטגוריה:שירים שנכתבו על ידי ביונסה
קטגוריה:שירים שהופקו על ידי ביונסה
קטגוריה:שירים שנכתבו על ידי ג'ף באסקר
קטגוריה:שירים שהופקו על ידי ג'ף באסקר
קטגוריה:בלדות R&B עכשוויות
דן סאליבן

דן סאליבן (באנגלית: Dan Sullivan; נולד ב-13 בנובמבר 1964) הוא פוליטיקאי אמריקאי, חבר המפלגה הרפובליקנית. מכהן כסנאטור מטעם מדינת אלסקה משנת 2015.

==ביוגרפיה==
סאליבן נולד בפיירויו פארק שבאוהיו. למד בפנימייה הצבאית קולבר אקדמי שבאינדיאנה. ב-1987 סיים תואר ראשון בכלכלה באוניברסיטת הרווארד וב-1993 סיים לימודיו בתוכנית המשולבת של תואר JD במשפטים ותואר שני בשירות החוץ באוניברסיטת ג'ורג'טאון.

בתום לימודיו התגייס לחיל הנחתים של ארצות הברית והשתחרר משירות פעיל ב-1997. מאז הוא משרת בכוחות המילואים והתקדם לדרגת לוטננט קולונל. בין השאר שימש מפקד כוח חילוץ והצלה ומפקד מחלקת מרגמות 81 מ"מ, סגן מפקד פלוגה בגדוד סיור ומפקד פלוגה ביחידת הסיוע האווירית של המארינס. ב-2004 נקרא לשירות מילואים פעיל בן שנה וחצי ושימש עוזרו של מפקד פיקוד מרכז של ארצות הברית. ב-2013 נקרא לשירות פעיל ונשלח עם גדוד הלוחמה בטרור של המארינס, כחלק מכוח המשימה המשולב באפגניסטן, ללחימה בטליבאן.

סאליבן התמחה בבית המשפט לערעורים של מחוז קולומביה. לאחר שחרורו ב-1997 עבד בלשכתו של שופט בית המשפט לערעורים בפיירבנקס שבאלסקה ובלשכתו של שופט בית המשפט העליון של אלסקה באנקורג'. לאחר מכן עבד בחברת עורכי דין פרטית.

ב-2002 עבר לוושינגטון די. סי., עבד בבית הלבן כיועץ למועצה הלאומית לכלכלה ולמועצה לביטחון לאומי. ב-2006 מונה לעוזר מזכיר המדינה לכלכלה, אנרגיה ועסקים. ב-2009 מונה על ידי מושלת אלסקה שרה פיילין לתובע הכללי של המדינה. ב-2010 מונה על ידי המושל שון פרנל לנציב מחלקת המשאבים הטבעיים של אלסקה.

ב-2014 זכה בבחירות לסנאט של ארצות הברית, לאחר שגבר על מרק בגיץ', הסנאטור המכהן מטעם המפלגה הדמוקרטית, ברוב של 48% לעומת 45.8%. הוא הושבע לתפקיד בינואר 2015. הוא מכהן כחבר בוועדת הכוחות המזוינים, בוועדת המסחר, המדע והתחבורה, בוועדת הסביבה והעבודות הציבוריות ובוועדה לענייני חיילים משוחררים.

סאליבן נשוי ואב לשלוש בנות.

==קישורים חיצוניים==

* 

* 
* [https://web.archive.org/web/20150906165541/http://www.sullivan.senate.gov/content/about-dan דן סאליבן] באתר הסנאט
* 

קטגוריה:חברי הסנאט של ארצות הברית מאלסקה
קטגוריה:התובעים הכלליים של אלסקה
קטגוריה:חברי הקונגרס ה-114 של ארצות הברית
קטגוריה:עורכי דין אמריקאים
קטגוריה:קצינים וחוגרים בחיל הנחתים של ארצות הברית
קטגוריה:מזכירי מחלקות ממשל במדינות ארצות הברית
קטגוריה:סגל הבית הלבן
קטגוריה:חברי הקונגרס ה-115 של ארצות הברית
קטגוריה:סנאטורים חברי המפלגה הרפובליקנית
קטגוריה:חברי הקונגרס ה-116 של ארצות הברית
קטגוריה:חברי הקונגרס ה-117 של ארצות הברית
קטגוריה:חברי הקונגרס ה-118 של ארצות הברית
קטגוריה:בוגרי אוניברסיטת הרווארד
קטגוריה:בוגרי בית הספר למשפטים באוניברסיטת ג'ורג'טאון
קטגוריה:אמריקאים שנולדו ב-1964
חוק הלורדים הרוחניים (נשים) (2015)

חוק הלורדים הרוחניים (נשים) (באנגלית: Lords Spiritual (Women) Act 2015) הוא חוק של הפרלמנט הבריטי. החוק קובע כי במהלך עשר שנים מכניסת החוק לתוקף, כל מושב של לורד רוחני שהתפנה, יתפס על ידי אשה בעלת הסמכת בישוף, העומדת בתנאי הכהונה לתפקיד לורד רוחני, אם ישנה לפחות אחת כזאת.

החוק נחקק לאחר כניסתה לתוקף של תקנת הבישופים (קידוש והסמכת נשים) (2015), אשר אפשרה מינוי נשים לתפקיד בישופה בכנסייה האנגליקנית.

== קישורים חיצוניים ==
* [http://www.legislation.gov.uk/ukpga/2015/18/contents/enacted החוק במאגר החקיקה הבריטי]
* [http://www.legislation.gov.uk/ukpga/2015/18/pdfs/ukpga_20150018_en.pdf נוסח החוק המלא (באנגלית)]

קטגוריה:חוקים העוסקים בבית הלורדים הבריטי
קטגוריה:חוקי הפרלמנט של הממלכה המאוחדת
קטגוריה:2015 בממלכה המאוחדת
קטגוריה:מעמד האישה
כריס סטיוארט

כריס סטיוארט (באנגלית: Chris Stewart; נולד ב-15 ביולי 1960) הוא טייס קרב, סופר ופוליטיקאי אמריקאי. סטיוארט חבר המפלגה הרפובליקנית שכיהן כנציג המחוז השני של יוטה בבית הנבחרים של ארצות הברית משנת 2013 עד 2023. קודם לכן שירת כטייס קרב בחיל האוויר האמריקאי והוא סופר מצליח שספריו נכנסו לרשימת רבי המכר של הניו יורק טיימס.

==ביוגרפיה==

סטיוארט נולד בלוגן שביוטה, אחד מעשרה ילדים למשפחה מורמונית שבבעלותה משק חלב. ב-1984 סיים תואר ראשון בכלכלה מאוניברסיטת המדינה של יוטה. בתום לימודיו התנדב לחיל האוויר של ארצות הברית. הוא סיים בהצטיינות יתרה קורס קצינים וקורס טיס והוכשר כטייס מטוסי קרב וכטייס מסוקים. במהלך 14 שנות שירותו כטייס בחיל האוויר שבר שלושה שיאי תעופה, בהם ההקפה המהירה ביותר של כדור הארץ. במשימה זו היה המתכנן וטייס המשנה של אחד משני המפציצים העל קוליים מדגם B-1B. במהלך המבצע ביצעו המטוסים שישה תדלוקים אווירים. על הטיסה זכו צוותי האוויר בגביע מקיי לשנת 1995, פרס הטיסה המצטיינת של השנה מטעם חיל האוויר.

לאחר שחרורו הקים עסק בתחום הייעוץ אותו מכר ב-2013.

סטיוארט הוא סופר שחיבר 17 ספרים, בהם מותחנים-טכניים, וסדרת מותחנים-אוונגליסטים. יחד עם אחיו טד חיבר את הרומנים ההיסטוריים "The Miracle of Freedom" ו"Seven Miracles That Saved America" שנכנסו לרשימת רבי המכר של הניו יורק טיימס. ב-2013 יצא לאור הספר "My Story" שכתב יחד עם אליזבת' סמארט. בספר מתואר סיפורה של סמארט שנחטפה כילידה והוחזקה בשבי במשך תשעה חודשים. הספר נכנס היישר לרשימת רבי המכר של הניו יורק טיימס כספר האלקטרוני הנמכר ביותר.

ב-2012 נבחר סטיוארט לנציג המחוז השני של יוטה בבית הנבחרים של ארצות הברית ברוב של 62% ומאז נבחר שלוש פעמים נוספות לתפקיד. הוא מכהן בוועדת ההצבות ובוועדת המודיעין. סטיוארט הוא ממתנגדי ההסכם עם איראן וטען שאיראן איננה שותפה שניתן לסמוך עליה.

ב-31 במאי 2023 הכריז סטיוארט כי בכוונתו להתפטר מבית הנבחרים על מנת להתמקד בטיפולים רפואיים עבור רעייתו החולה. ב-15 בספטמבר אותה שנה התפטר באורח רשמי ותמה כהונתו בקונגרס. החליפה אותו סלסט מלוי, ששירתה תחתיו כיועצת המשפטית בלשכותיו.

סטיוארט נשוי ואב לשישה.

==קישורים חיצוניים==

* 

* [http://stewart.house.gov/about כריס סטיוארט] באתר בית הנבחרים
* 

==הערות שוליים==

קטגוריה:סופרי מתח ואימה אמריקאים
קטגוריה:ביוגרפים
קטגוריה:טייסי חיל האוויר של ארצות הברית
קטגוריה:שיאני עולם
קטגוריה:בוגרי אוניברסיטת המדינה של יוטה
קטגוריה:הקפת כדור הארץ: אישים
קטגוריה:חברי בית הנבחרים של ארצות הברית מטעם המפלגה הרפובליקנית
קטגוריה:חברי בית הנבחרים של ארצות הברית מיוטה
קטגוריה:חברי הקונגרס ה-113 של ארצות הברית
קטגוריה:חברי הקונגרס ה-114 של ארצות הברית
קטגוריה:חברי הקונגרס ה-115 של ארצות הברית
קטגוריה:חברי הקונגרס ה-116 של ארצות הברית
קטגוריה:חברי הקונגרס ה-117 של ארצות הברית
קטגוריה:חברי הקונגרס ה-118 של ארצות הברית
קטגוריה:אמריקאים שנולדו ב-1960
חוק בית הלורדים (גירוש והשעיה) (2015)

חוק בית הלורדים (גירוש והשעיה) (2015) (באנגלית: House of Lords (Expulsion and Suspension) Act 2015) הוא חוק של הפרלמנט הבריטי העוסק בהשעיית או בגירוש חברי בית הלורדים הבריטי.

בסמכויות הנתונות מכוח חוק זה ניתן להשתמש רק במקרים שנעשו לאחר כניסת החוק לתוקף. חבר בית הלורדים שגורש מכהונתו אינו רשאי לשמש עוד כחבר בית הלורדים במשך חייו.

== ראו גם ==
* חוק הרפורמה בבית הלורדים (2014)

== קישורים חיצוניים ==
* [http://www.legislation.gov.uk/ukpga/2015/14/enacted החוק בארכיון החקיקה הבריטי]
* [http://www.legislation.gov.uk/ukpga/2015/14/pdfs/ukpga_20150014_en.pdf הנוסח המלא של החוק (באנגלית)]

קטגוריה:חוקים העוסקים בבית הלורדים הבריטי
קטגוריה:חוקי הפרלמנט של הממלכה המאוחדת
קטגוריה:2015 בממלכה המאוחדת
יצחק רשקובסקי

רשקובסקי, אוגוסט 2015
יצחק רשקובסקי (נולד ב-1955) הוא כנר ומחנך רוסי-ישראלי, המשמש כמנהל המוזיקלי של מיזם "קשת אילון".

== ביוגרפיה ==
רשקובסקי בעל תואר שני מהאקדמיה למוסיקה ולמחול בירושלים, בה למד אצל יאיר קלס.

ב-1991 היה רשקובסקי בין מייסדי העמותה "כתות אמן קשת אילון" שהקימה את הכפר המוזיקלי "קשת אילון". מאז, הוא משמש כמנהל המוזיקלי של "קשת איילון" ומלמד בעצמו נגינת כינור בכיתות אמן במסגרת זאת.

בשנת 1998 התקבל על ידי הנסיך צ'ארלס כחבר בקולג' המלכותי למוזיקה, בעקבות תרומתו ארוכת השנים למוזיקה.

בעשור השני של המאה ה-21 מנגן רשקובסקי בכינור "Giovanni Francesco Pressenda" שנוצר בשנת 1831, אותו קיבל בהשאלה מ-Elderberry Foundation. 

נשוי ואב לשניים. רשקובסקי יחד עם רעייתו, אני שנארך, וילדיהם, בן כנר ובת ויולנית, ביצע קונצרט שכותרתו "A Family Affair".

== קישורים חיצוניים ==
* 

==הערות שוליים==

קטגוריה:כנרים ישראלים
קטגוריה:בוגרי האקדמיה למוסיקה ולמחול בירושלים
קטגוריה:ישראלים שנולדו ב-1955
שבחי הסכלות

שבחי הסִכלות (בלטינית: Moriae Encomium) הוא ספר שנכתב על ידי ארסמוס מרוטרדם בשנת 1509 ויצא לאור ב־1511 והפך לאחד מהספרים המשפיעים ביותר בתרבות המערב. הוא נכתב כסאטירה מניפאית.

==עלילה==
הספר כתוב כנאום ציני של אלת הסכלות (הטיפשות) היוונית "סטולטיציה" המסביר את עליונות הסכלות. האלה סוקרת באופן שיטתי את כל החברה ואת שלבי החיים החל מהלידה ועד לזקנה ולמוות. כמו כן, היא סוקרת את דרגות הכנסייה והאצולה ואת האמונות הקתוליות ומראה את השפעתה שם. למשל, "בלעדי לא היה קיים כל קשר בר קיימא- שום עם לא היה יכול לשאת זמן רב את מלכו, האדון את עבדו, לא שפחה את גבירתה". הספר מחולק לפרקים קצרים שאורכם כעמוד כל אחד בהם היא טוענת על חלקים שונים בחברה ועל השפעת הטיפשות בהן.

==כתיבת הספר==
הספר נכתב להנאתו האישית של ארסמוס ולידידו תומאס מור (אליו הספר גם מוקדש). הספר נכתב באנגליה בשנת 1509 בלילה אחד. הספר, משתמש באלת הסכלות כדרך להעביר ביקורת על החברה והכנסייה למרות האינקוויזיציה הקתולית שכן אי-אפשר להתייחס ברצינות למה שנאמר על ידי אלת הסכלות.

==השפעה==
הספר היה בעל השפעה אדירה. הוא הופץ במהירות ברחבי אירופה והיה ל"רב-מכר". הוא פרץ את הדרך לרפורמציה הפרוטסטנטית בכך שהציג את הכנסייה הקתולית כמושחתת ומגוחכת. כך למשל הוא כותב "כמה יתרונות היו נשללים מכס-האפיפיור, אילו נחה עליו, ולו לרגע קט החוכמה?... מה היה נשאר מכל העושר הזה, הכבוד, השלטון, הניצחונות, המשרות, התרת העבדות, המיסים, האינדולגנציות,..., התענוגות? במקומן היו באים נדודי שינה, תעניות, דמעות, דרשות, תפילות, לימוד, אנחות חרטה ואלף דאגות כבדות אחרות".

==תרגום עברי==
* ארסמוס מרוטרדאם שבחי הסיכלות; תרגם מלאטינית: חיים הלפרין; העיטורים בספר מאת האנס הולבין הבן, מרחביה: ספרית הפועלים, תשכ"ו.

עיבוד:
* שלמה ראָבין, תהלת הכסילים, או, צואת בעור בן חמור: הלצה בחמשה עשר פרקים, וינה: געארג בראג, תר"מ.

==לקריאה נוספת==
* סטפן צוויג, ארסמוס מרוטרדם, כרמל, 2004, עמ' 83–94.

==קישורים חיצוניים==

* 
* 
* 

==הערות שוליים==

קטגוריה:ערכים שבהם תבנית בריטניקה אינה מתאימה
קטגוריה:ספרות של תקופת הרנסאנס
קטגוריה:ספרי שנות ה-1500
קטגוריה:לטינית
קטגוריה:ארסמוס מרוטרדם
שאמברי

שאמברי (בצרפתית: Chambéry) היא עיר הבירה והעיר הכי גדולה של מחוז סבואה, בחבל אוברן-רון-אלפ שבדרוםצרפת, בשנת 2020 עמדה האוכלוסייה שם על 59,172 תושבים.

שאמברי הפכה להיות עיר הבירה של סבואה במאה ה-13 כאשר המלך אמדאוס ה-5 הפך אותה למושב הכוח שלו.

שאמברי זכתה בתואר "העיר האלפית של השנה" לשנת 2006.

==ערים תאומות==
לשאמברי 3 ערים תאומות:
* 
* 
* 

==קישורים חיצוניים==

* 

* 
* 

קטגוריה:רון-אלפ: ערים
קטגוריה:בית סבויה
קטגוריה:אוברן-רון-אלפ: ערים
תנאי לדו

באסטרופיזיקה תנאי לדו (באנגלית: Ledoux Criterion) הוא תנאי ליציבות של גרם שמים כמו כוכב או ענק גזים כנגד קונווקציה. קרוי על שמו של הפיזיקאי הבלגי פול לדו . תנאי לדו הוא הרחבה של תנאי שוורצשילד, בו מתחשבים גם בהרכב כימי הלא אחיד של הגרם. תנאי זה שימושי מאוד לתיאור מבנה פנימי של ענקי הגזים, בהם ההרכב משתנה בהתאם למרחק ממרכז כוכב הלכת. פותח על ידי פול לדו, מרטין שוורצשילד (בנו של קרל שוורצשילד) ואדווארד שפיגל בשנות ה-60 של המאה ה-20.

מתמטית לתנאי זה מספר ניסוחים דומים. אחד המקובלים הוא: שכבה יציבה לקונווקציה אם מתקיים:
: <math> \nabla<\nabla_{e}+\frac{\varphi}{\delta}\nabla_{\mu}</math>
כאשר:
: <math> \delta=-\left(\frac{\partial\ln\rho}{\partial\ln T}\right)_{P,\mu} ; \varphi=\left(\frac{\partial\ln\rho}{\partial\ln\mu}\right)_{P,T}</math>
: <math>\nabla=\left(\frac{d\ln T}{d\ln P}\right)_{s} ; \nabla_{\mu}=\left(\frac{d\ln\mu}{d\ln P}\right)_{s} ; \nabla_{e}=\left(\frac{d\ln T}{d\ln P}\right)_{e} </math>
אינדקס e קטן מסמן elemet (אלמנט של חומר) ו-s מסמן surrounding (סביבת האלמנט). כאשר T היא טמפרטורה, P לחץ, <math> \rho</math> צפיפות החומר, <math> \mu</math> משקל מולקולרי ממוצע.

החום מועבר לרוב דרך הקרנה ולכן קירוב שימושי מאוד הוא <math> \nabla\simeq\nabla_{rad} </math>. האלמנט מוזז באופן אדיאבטי ולכן <math> \nabla_e=\nabla_{ad} </math>. כך הקריטריון הופך להיות:
: <math> \nabla_{rad}<\nabla_{ad}+\frac{\varphi}{\delta}\nabla_{\mu}</math>
כאשר:
: <math> \nabla_{rad}=\left(\frac{d\ln T}{d\ln P}\right)_{rad}=\frac{P}{4p_{r}}\frac{\kappa L}{4\pi cGm} </math>
כאשר L זו הארה (Luminosity), <math>\kappa</math> זו אטימות, c מהירות האור, G קבוע ניוטון, m מסה ו<math>p_{R}=\frac{1}{3}aT^{4}</math>. ההארה עצמה נתונה לפי:
: <math>L=-4\pi r^{2}\frac{c}{\kappa\rho}\frac{dp_{R}}{dr}</math>
כמו שניתן לראות, במקרה של הרכב קבוע <math>\nabla_{\mu}=0</math> והתנאי מתנוון לתנאי שוורצשילד.

==הסבר אינטואיטיבי==

קריטריון לדו קובע אם הפרעה קטנה בכוכב או כוכב לכת תגרום לקונווקציה, כלומר מגדיר למעשה את היציבות. הקריטריון דומה במידה רבה לתנאי שוורצשילד. ההבדל המרכזי הוא שהרכב כימי של האלמנט משפיע על הצפיפות היחסית שלו ולכן יכול לשנות את היחס בין צפיפות הסביבה לצפיפות בועה. באופן זהה למקרה הפרטי, התנהגות הבועה נקבעת על ידי ציפה. כלומר שקיעה או עליה של הבועה היא פונקציה של יחס בין צפיפות הסביבה לצפיפות הבועה:
# אם הבועה צפופה יותר מהסביבה, הבועה תשקע חזרה.
# אם הסביבה צפופה יותר מהבועה, הבועה תצוף.

==קישורים חיצוניים==
* [http://adsabs.harvard.edu/full/1973ApJ...179..555S Stellar Evolution at High Mass Based on the Ledoux Criterion for Convection], Astrophysical Journal, Vol. 179, pp. 555-568 (1973)
* [http://adsabs.harvard.edu/full/1992ApJ...390L..33S Criterion for convection in an inhomogeneous star], Astrophysical Journal, Part 2 - Letters (ISSN 0004-637X), vol. 390, no. 1, May 1, 1992, p. L33-L35
* [http://www.scholarpedia.org/article/Stellar_convection_simulations Stellar convection simulations ], אתר Scholarpedia

==הערות שוליים==

קטגוריה:אסטרופיזיקה